Document ID: 32006D0007

ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Ιανουαρίου 2006
σχετικά με τη λήψη ορισμένων μέτρων προστασίας όσον αφορά εισαγωγές φτερών από ορισμένες τρίτες χώρες
[κοινοποιηθείσα υπό τον αριθμό Ε(2006) 33]
(Κείμενο που παρουσιάζει ενδιαφέρον για τον ΕΟΧ)
(2006/7/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και άλλων πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ενδεχομένως ο νοσογόνος παράγοντας στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών, συμπεριλαμβανομένων μη επεξεργασμένων φτερών.
(2)
Οι τουρκικές αρχές κοινοποίησαν αρκετά κρούσματα της γρίπης των πτηνών σε οικόσιτα πουλερικά στην ανατολική Ανατολία. Επειδή η νόσος ενδέχεται να έχει εξαπλωθεί στην Τουρκία από αποδημητικά πτηνά, δεν μπορεί να αποκλειστεί η παρουσία της νόσου στην Αρμενία, το Αζερμπαϊτζάν, τη Γεωργία, το Ιράν, το Ιράκ και τη Συρία.
(3)
Προς το παρόν δεν επιτρέπεται η εισαγωγή προϊόντων πουλερικών εκτός από μη επεξεργασμένα φτερά και τμημάτων αυτών από τις χώρες που συνορεύουν με την Τουρκία.
(4)
Σύμφωνα με την απόφαση 2005/733/ΕΚ της Επιτροπής (2), οι εισαγωγές μη επεξεργασμένων φτερών από την Τουρκία έχουν ήδη ανασταλεί.
(5)
Επειδή δεν υπάρχουν περαιτέρω διαθέσιμες πληροφορίες σχετικά με την επαγρύπνηση για τη γρίπη των πτηνών στις χώρες που συνορεύουν με το ανατολικό τμήμα της Τουρκίας και λόγω του κινδύνου εισαγωγής της νόσου στην Κοινότητα, κρίνεται σκόπιμη η αναστολή των εισαγωγών μη επεξεργασμένων φτερών και τμημάτων αυτών από την Αρμενία, το Αζερμπαϊτζάν, τη Γεωργία, το Ιράν, το Ιράκ και τη Συρία.
(6)
Συνεπώς κρίνεται σκόπιμο να απαιτείται απόδειξη επεξεργασίας για τις εισαγωγές εμπορικών φορτίων επεξεργασμένων φτερών από τις εν λόγω τρίτες χώρες.
(7)
Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν τις εισαγωγές μη επεξεργασμένων φτερών και τμημάτων μη επεξεργασμένων φτερών από την επικράτεια των χωρών που αναγράφονται στο παράρτημα της παρούσας απόφασης.
Άρθρο 2
Τα κράτη μέλη μεριμνούν ώστε, όταν εισάγονται από την επικράτεια των χωρών που αναγράφονται στο παράρτημα φορτία επεξεργασμένων φτερών ή μερών φτερών (εξαιρουμένων των επεξεργασμένων διακοσμητικών φτερών, των επεξεργασμένων φτερών που μεταφέρονται από ταξιδιώτες για ιδιωτική τους χρήση ή των φορτίων επεξεργασμένων φτερών που αποστέλλονται σε ιδιώτες για μη βιομηχανικούς σκοπούς), τα φορτία αυτά να συνοδεύονται από εμπορικό έγγραφο που να πιστοποιεί ότι τα επεξεργασμένα φτερά ή τα μέρη τους έχουν υποβληθεί σε επεξεργασία με ρεύμα υδρατμού ή με άλλη μέθοδο που εξασφαλίζει την αδρανοποίηση του παθογόνου παράγοντα.
Άρθρο 3
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Πληροφορούν αμέσως την Επιτροπή σχετικά.
Άρθρο 4
Η παρούσα απόφαση ισχύει έως την 30ή Απριλίου 2006.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 9 Ιανουαρίου 2006.

Labels: 17
5
0
3
6